
DELTAGERKONTRAKT

MELLEM
1. Lyskildebranchens WEEE Forening (herefter kaldet ”LWF”) med hjemstedsadresse. Korskildelund 6, 2670 Greve, ved nærværende aftale repræsenteret af Jan Bielefeldt i sin egenskab af administrerende direktør
OG

2. Selskabets navn____________________________________________

(herefter kaldet ”deltageren”)

Med hjemstedsadresse:________________________________________

herefter samlet kaldet ”parterne” 

PRÆAMBEL

1. Deltageren ønsker at opfylde sin forpligtelse til affaldsindsamling i henhold til Elskrotbekendtgørelsen for så vidt angår lyskilder ved indgåelse af nærværende aftale med LWF.

2. LWF blev stiftet den 29. juli 2005 på initiativ af en gruppe producenter/importører med det formål at opfylde lyskildebranchens forpligtelser til affaldsindsamling og oplysning.

3. LWF har anmeldt sig som en kollektiv ordning for lyskildeaffald. 

4. Deltageren ønsker at bemyndige LWF til at sørge for, at deltagerens forpligtelser til rapportering, affaldsindsamling og bearbejdning opfyldes, og deltageren ønsker på det grundlag at deltage i det fælles system.

AFTALE:

§ 1. Definitioner

Begreberne nedenfor har følgende betydning:

Aftale: Nærværende dokument i underskrevet stand med alle bilag.

Deltagere: Producenter eller importører inden for lyskildebranchen, der har underskrevet Aftalen og derved er tilknyttet det fælles system.

Lyskilder: Lyskilder til erhvervsmæssig og/eller privat brug omfattet af loven, p.g.a. hvilke deltageren er tilknyttet LWF, som defineret i loven, kategori 5.

Loven: Bekendtgørelse om håndtering af affald af elektrisk og elektronisk udstyr (Elskrotbekendtgørelsen) BEK nr. 664 af 27/06/2005 og Lov om ændring af lov om miljøbeskyttelse (Producentansvar for elektronikskrot m.v.), Lov nr. 385 af 25/05/2005.

Lyskilder introduceret på markedet: Lyskilder af enhver art, der er solgt, udleveret som vareprøver eller spild fra lager/transport, hvor affaldet skal håndteres i Danmark.

Indsamlingsforpligtelse: Forpligtelse i henhold til loven til indsamling og bearbejdning.

Oplysningsforpligtelse: Forpligtelse i henhold til loven.

Operatør: Fysisk person eller kollektiv enhed, hvormed LWF har indgået en aftale inden for rammerne af det fælles system, som selv udfører eller styrer en af følgende aktiviteter: indsamling, sortering, nyttiggørelse, særskilt håndtering eller genanvendelse af lyskilder.

Producent: 

a. En person/virksomhed, der producerer og forhandler lyskilder under eget mærke,

b. En person/virksomhed, der under eget mærke videredistribuerer lyskilder produceret af andre leverandører, idet en distributør ikke anses som ”producenten”, hvis producentens mærke forefindes på lyskilderne, som nævnt i underpunkt a. 

c. En person/virksomhed, der importerer eller eksporterer lyskilder i erhvervsmæssig henseende i forhold til Danmark

Bidrag: Betaling fra deltageren pr. lyskilde til LWF til gengæld for opfyldelse af deltagerens indsamlingsforpligtelse. Bidragets forskellige bestanddele og beregningsmetode er beskrevet i bilag I.
Morarente: Rente, jf. renteloven p.t. 9,15 % p.a. beregnet ud fra et år på 360 (trehundredeogtres) dage, som pålægges ved forsinket betaling af faktura og beregnes ud fra det skyldige beløb.

Rykker Gebyr: Hvis den årlige erklæring er forsinket skal deltageren betale til LWF et gebyr på 5.000 DKK.

Black Box: En internetportal som der skal rapporteres til i forbindelse med start af kontrakten, månedsvis som en løbende rapportering samt i forbindelse med årsrapporteringen. 
Det fælles system: System, der administreres af LWF, for at deltagerne kommer til at opfylde alle de væsentlige forpligtelser, der fremgår af loven, 

§ 2. Anvendelsesområde

2.1 Deltagelse i det fælles system dækker alle de lyskilder, der i øjeblikket eller i fremtiden er underlagt en indsamlingsforpligtelse eller oplysningsforpligtelse, som påhviler deltageren. Indsamlingsforpligtelsen må ikke kun delvist overgives til LWF.

2.2 Aftalen gælder for hele Danmark eksklusiv Grønland og Færøerne.

§ 3. Varighed
3.1. Uafhængigt af datoen for underskrift af aftalen, er aftalen gældende fra 01/04/2006.

3.2 Hvis producenten først starter sin virksomhed efter 01/04/2005, skal aftalen gælde fra datoen for underskrift eller fra det øjeblik den første lyskilde introduceres på markedet.

3.2 Aftalen er gældende på ubegrænset tid indtil den ophører i henhold til § 9.

§ 4. Finansiering

§ 4.1. Generelle bestemmelser vedrørende økonomiske forpligtelser.

4.1.1. Deltageren forpligter sig til at betale et månedligt bidrag for alle lyskilder, deltageren i sin egenskab af producent har introduceret på markedet i Danmark i den forgangne måned. Inden den 15. i den følgende måned foretages der en indrapportering af solgte lyskilder til LWF via LWF’s Black Box system. Hvis ikke rapporteringen er foretaget rettidigt er deltageren indforstået med at blive faktureret 110% af 1/12 af antallet af lyskilder angivet i deltagererklæringen. En gang årligt foretages der en konsolidering af volumen solgt og bidrag betalt.  

4.1.2 Deltageren skal betale beløbet senest 2 måneder efter den måned for hvilket der skal betales bidrag. Hvis ikke beløbet er betalt rettidigt er deltageren indforstået med at betale morarente. Betalingsfristen for denne faktura er 15 dage. I forbindelse med 3. rykker opkræves der et rykkergebyr. 

4.1.3. Al betaling foretages ved bankoverførsel til LWF’s bankkonto eller ved anden betalingsmetode aftalt og accepteret af LWF.

§ 4.2 Refundering og fritagelse for betaling af bidrag

4.2.1. Producenter og andre firmaer, der har solgt lyskilder, for hvilke bidrag er betalt, og kan bevise, at 

1. Der er betalt bidrag pr. lyskilde i Danmark

2. Lyskilderne er eksporteret ud af EU eller der er betalt WEEE bidrag i modtagelandet (hvis det er inden for EU) har ret til:

· Udstedelse af kreditnota, hvis firmaet berettiget til refundering er deltager

· Refundering af det betalte bidrag, hvis firmaet berettiget til refundering ikke er deltager.

Lyskilder, der efter at have været indført på markedet, tages tilbage i originalindpakning af deltageren og refunderes med en kreditnota til kunden, fritages for bidrag, hvis bidraget endnu ikke er betalt ellers er der ret til tilbagebetaling som nævnt under 4.2.1.

Der beregnes et gebyr for udstedelse af kreditnota eller udbetaling ved eksport.

§ 4.3 Indsigelse mod bidraget

4.3.1. Medmindre andet er bestemt nedenfor eller der gives gyldig indsigelse mod en faktura senest efter 10 arbejdsdage fra faktura dato, skal fakturaer, der sendes af LWF til deltageren afregnes af sidstnævnte senest løbende måned + 30 dage fra fakturadatoen. Deltageren skal automatisk og uden varsel eller anden formalitet betale morarente af et hvilket som helst beløb, der ikke er betalt inden for den ovenfornævnte frist, indtil beløbet er fuldt indbetalt.

§ 4.4 Årlig konsolidering af erklæringer og fakturaer

4.4.1 Deltageren skal afgive en årlig erklæring om antallet af solgte lyskilder. Denne erklæring skal deltagerens revisor gennemgå og afgive rapport om at den er korrekt og i overensstemmelse med, hvad deltageren har introduceret på markedet af lyskilder. Den årlige erklæring skal afgives inden udgangen af januar måned efter afslutningen af kalenderåret. 

4.4.2 Den endelige årlige beregning af bidraget foretages på basis af den årlige erklæring for det pågældende år.

I. Hvis det samlede bidrag, der er betalt af deltageren overstiger beløbet af bidragene udregnet ud fra den årlige erklæring, krediteres saldoen til deltagerens konto og fratrækkes bidragene, der skal betales for det følgende år. 

Hvad angår de seneste 12 (tolv) måneder op til nærværende aftales udløb, tilbagebetales kreditsaldoen til deltageren senest løbende måned + 30 dage efter LWF’s modtagelse af den årlige erklæring.

II. Hvis det samlede bidrag beregnet ud fra den årlige erklæring overstiger det samlede bidrag indbetalt af deltageren, udsendes en ekstra faktura af LWF på differencen til betaling senest løbende måned + 30 dage efter fakturadatoen.

4.4.3. Hvis en deltager ikke forsyner LWF med den årlige erklæring som defineret i § 4.4.1., er deltageren pligtig til:

· At betale rykkergebyr, eventuelt flere gange

· At betale de omkostninger LWF i så fald vil have til at lade foretage den kontrol af de årlige erklæringer, som deltageren skal afgive jf § 4.7.1.

§ 4.5 Særlige bestemmelser vedrørende deltageraftale med tilbagevirkende kraft

Såfremt nærværende aftale træder i kraft i henhold til § 3.1, beregnes bidrag på basis af salget for perioden. Bidraget pålægges rente svarende til morarenten.

§ 4.6 Justering af bidraget

4.6.1. Bidragets størrelse, beregningsmetode og anvendelse fastsættes årligt af LWF’s bestyrelse og finder automatisk anvendelse i relation til nærværende aftale fra hver ikrafttrædelsesdato, der fastsættes af bestyrelsen. Bidragsskala fremgår af bilag I.

§ 4.7 Forvaltning

4.7.1. Deltageren er forpligtet til at føre et særligt arkiv med grundlaget for beregningerne og alle de dokumenter, der skal bruges til at udfærdige erklæringerne. LWF har ret til til enhver tid at iværksætte fornøden kontrol for at sikre at de oplysninger, der indgives af deltageren, er korrekte, ved at lade deltagerens revisor eller anden ekstern kontrol instans underlagt tavshedspligt udføre den.

4.7.2. Omkostningerne ved foretagelse af kontrollen på opfordring af LWF betales af LWF med mindre det samlede skyldige bidrag beregnet ud fra den årlige erklæring og justeret efter kontrollen overstiger det samlede bidrag, der er betalt, med over 10%. I så fald betales den nævnte kontrol af deltageren. 

§ 5. Overdragelse af forpligtelser

5.1. Deltageren må ikke, uden efter aftale med LWF, overdrage til eller lade nogen anden producent eller tredjemand indtræde i alle eller dele af deltagerens forpligtelser i henhold til loven og nærværende aftale.

5.2. Deltageren må ikke, uden efter aftale med LWF overtage alle eller dele af de forpligtelser, der påhviler en anden producent i henhold til loven og nærværende aftale.

5.3. Deltageren registrerer kun de mærker, som han/hun selv importerer/producerer til markedet.

5.4 Denne bestemmelse §5 gælder dog ikke i det tilfælde Deltageren kontraktuelt overdrager forpligtigelsen til køberen af udstyret i henhold til bekendtgørelsens §15 for så vidt angår de lyskilder, som køberen køber. I sådant et tilfælde skal LWF informeres om det overdragede ansvar og til hvem det sker. Desuden skal begge parter i en sådan overdragelse være deltagere i LWF og køberen skal være godkendt af Skat som oplagsholder i forbindelse med glødelampeafgiften. 

§ 6. Oplysnings- og kommunikationsforpligtelse

6.1. Deltageren giver på behørig vis og til rette tid LWF oplysning om ethvert forhold, der måtte være relevant for LWF’s effektive og rettidige udførelse af det fælles system og for deltagerens status som producent, herunder opfyldelsen af de relevante retslige forpligtelser.

6.2 Deltageren er forpligtiget til at stille de fornødne oplysninger om genbrug og behandling til rådighed for LWF og oparbejdningsvirksomhederne. Dette skal ske senest 1 år efter første markedsføringsdato dog tidligst 30/09/2006. Oplysningerne skal sendes til LWF, som vil videresende dem til WEEE system, ligesom de også skal lægges på producentens hjemmeside.

§ 7. LWF’s forpligtelser

7.1. LWF forpligter sig til

· At opfylde forpligtelserne i henhold til loven

· At sørge for opfyldelse af deltagerens indsamlingsforpligtelse og oplysningsforpligtelse mht. lyskilder 

· At administrere det fælles system.

7.2. LWF forpligter sig til at behandle alle økonomiske og erhvervsmæssige oplysninger modtaget fra deltageren eller under nærværende aftales opfyldelse som strengt fortrolige. Denne forpligtelse til fortrolighed vedrører særligt oplysninger i henhold til §4. Denne fortrolighedspligt hindrer ikke nogen oplysningspligt, som LWF er underlagt ved lov eller efter retslig bestemmelse.

7.3. LWF er bemyndiget til at benytte hele eller dele af listen over deltagere i egne publikationer og skrivelser. 

Med respekt af deltagerens navn må LWF kun benytte deltagerens mærker, logoer eller andre figurer efter skriftlig tilladelse med angivelse af betingelserne for sådan brug.

§ 8. Ændringer

8.1. Ændringer i bidraget og/eller i bilag til nærværende aftale udgør ikke en væsentlig ændring af nærværende aftale og er ikke i sig selv gyldig grund til ophævelse af aftalen.

8.2. Ændringer af bidrag og bilag skal varsles med tre måneder for at have gyldighed.

8.3. Deltageren har ret til at ophæve aftalen senest 20 kalenderdage efter datoen for varsling af en ændring som anført ovenfor i § 8.2. Hvad angår den årlige erklæring og konsolidering af bidraget i denne forbindelse, gælder procedurerne beskrevet i § 4.4.1 og § 4.4.2.

8.4. Uden præjudice for bestemmelserne i førnævnte paragraf, har LWF altid ret til ensidigt at foretage ændring i aftalen efter beslutning fra bestyrelsen for at opfylde lovgivningen eller betingelser, der er pålagt den i forbindelse med dens godkendelse, også hvis sådan ændring kan resultere i en væsentlig forøgelse af deltagerens forpligtelser.

§ 9. Aftalens ophør

§ 9.1. Udløb uden misligholdelse

Deltageren må opsige aftalen til slutningen af en tildelingsperiode hos WEEE-System med et varsel på 6 måneder. På nuværende tidspunkt er ophør af tildelingsperioden den 31. maj. Det betyder, at en rettidig opsigelse skal være modtaget af LWF inden den 30. november året før. Firmaet vil herefter være forpligtiget til at foretage en registrering hos WEEE-System som en individuel ordning, være deltager i en anden kollektiv ordning eller være ophørt med at være producent inden den 31. marts. Betalings- og rapporteringsforpligtigelsen fortsætter frem til den 31. maj 

Parterne må opsige aftalen ensidigt, hvis:

· Deltageren ikke længere er bundet af nogen indsamlingsforpligtelse

· De relevante myndigheder tilbagetrækker LWF’s godkendelse permanent

· LWF afvikles eller permanent ophører med at drive erhverv

· Deltageren går konkurs, opløses eller træder i likvidation.

Hvis aftalen ophæves af ovennævnte årsager, gælder bestemmelserne i § 4.4.1. og 4.4.2. for den årlige erklæring og konsolidering af bidraget.

§ 9.2 Ophævelse grundet misligholdelse fra deltagerens side

LWF må ophæve aftalen ensidigt:

· Hvis deltageren har undladt at opfylde sine forpligtelser i henhold til aftalens bestemmelser og har undladt at afhjælpe misligholdelsen inden for 20 (tyve) arbejdsdage fra formelt varsel er afgivet af LWF, hvorved LWF har varslet sin hensigt til at ophæve aftalen. 

· Hvis LWF opdager uorden i erklæringerne, som skyldes grov uagtsomhed og/eller forsætlig handling fra deltagerens side.

· Hvis deltageren undlader at forny sin registrering som producent eller at opfylde deraf følgende retslige forpligtelser.

§ 9.3 Ophævelse grundet misligholdelse fra LWF’s side

Deltageren må ophæve aftalen ensidigt, hvis LWF udviser grov uagtsomhed og/eller forsætlig uredelig forvaltning i opfyldelsen af sine forpligtelser i henhold til aftalens bestemmelser og har undladt at afhjælpe misligholdelsen inden for 20 (tyve) arbejdsdage fra formelt varsel er afgivet af deltageren.
§ 9.4 Virkninger af aftalens ophør

Hvis aftalen ophører i henhold til §9.1, er ingen af parterne forpligtet til at betale erstatning, bod eller noget beløb i øvrigt til den anden part med undtagelse af eventuelle udeståender, der skal betales i henhold til aftalens bestemmelser.

Hvis aftalen ophæves i henhold til §9.2, beholder LWF permanent de beløb, der er indbetalt af deltageren, og derudover har LWF ret til at kræve erstatning for tab.

Hvis aftalen ophæves i henhold til §9.3 er LWF kun pligtig til at betale erstatning til deltageren, hvis det kan bevises at LWF har gjort sig skyldig i grov uagtsomhed eller forsætlig uredelig forvaltning. 

§ 10. Øvrige bestemmelser

§ 10.1 Bøder

10.1.1. LWF betaler de bøder, der måtte blive pålagt den af offentlige myndigheder (hvis den ikke har nået de genbrugs- og/eller genvindingssatser, der er sat af loven).

10.1.2. Hvis

1. LWF ikke er i stand til at betale den i 10.1.1. nævnte bøde og

2. ovennævnt manglende opfyldelse ikke kan henføres til uredelig forvaltning og/eller manglende opfyldelse fra tredjemands side af serviceydelser og/eller produktleverancer til LWF, eller direkte fra LWF selv eller fra en anden identificerbar deltager i systemet, tilpasser LWF bidraget svarende dertil, så vidt det er tilladt af lovgivningen.

10.1.3. Hvis bøden ikke kan indregnes i bidraget skal deltageren bidrage til betalingen af bøden i forhold til fordelingen af de bidrag, der er betalt i pågældende periode.

10.1.4. Hvis deltageren bliver bedt om at betale bøder for manglende opfyldelse af sine forpligtelser inden for lovens rammer og hvis sådan undladelse kan henføres til misligholdelse eller manglende opfyldelse af sine forpligtelser fra LWF’s side eller fra tredjemand, som agerer direkte på vegne af LWF, skal LWF bidrage til betaling af disse bøder i den pågældende periode, så længe deltageren fuldt ud har udført sine forpligtelser korrekt i henhold til aftalen. 

§ 10.2 Brug af LWF’s navn og logo(er)

Med undtagelse af anvendelse af LWF’s navn udelukkende i oplysningsøjemed, må deltageren kun bruge LWF’s navne, mærker, logoer og andre kendemærker efter skriftlig tilladelse, med de tilknyttede betingelser.

For at sikre en smidig drift i det fælles system, forbeholder LWF sig retten til at indføre et logo på baggrund af beslutning fra sin bestyrelse, der både beslutter behovet for et sådant og betingelserne for dets brug.
§ 10.3 Varsel

Medmindre andet er udtrykkelig bestemt andetsteds, regnes formelt varsel i henhold til aftalen for at være afgivet på gyldig vis, hvis det er afgivet til den anden part ved anbefalet brev. Ændringer i gebyr kan dog varsles ved almindeligt brev eller elektronisk brev.

§ 10.4 Ændringer og supplerende aftaler

Enhver ændring i aftalen eller supplement til aftalen skal udfærdiges skriftligt og underskrives af begge parter.

Hvis en ændring af aftalen som ovenfor nævnt resulterer i en væsentlig forøgelse af deltagerens forpligtelser, har deltageren mulighed for at opsige aftalen ved anvendelse af procedurerne i § 9.

§ 10.5 Afgørelse af tvister

Hvis der opstår tvist vedrørende gyldigheden, fortolkning eller opfyldelse af aftalen, skal parterne konsultere hinanden med henblik på en mindelig ordning. Såfremt et sådant mindeligt forlig ikke kan nås i sagen, skal tvisten afgøres en gang for alle ved Det danske Voldgiftsinstitut i følge bestemmelserne for voldgift. 

(dato) ………………………….

Udfærdiget i to eksemplarer, hvor hver part har modtaget ét originalt eksemplar.

For deltageren


For LWF

Navn: ……………………………………

Navn: Jan Bielefeldt

Stilling: …………………………………..

Stilling: Sekretariatschef
Bilag.
Korskildelund 6, DK-2670 Greve
Tlf.: +45 40 37 07 05  

E-mail: info@lwf.nu  Hjemmeside: www.lwf.nu  CVR.: 29073538

